‘Suid-Afrika sit op kruitvat’Argieffoto “Suid-Afrika sit tans op ŉ kruitvat, met verskeie sake wat vrede en voorspoedigheid in die land bedreig.” Só sê Johannes Möller, president van AgriSA. Volgens hom veroorsaak die erge droogte in die land verdere onsekerheid oor voedselsekerheid, wat ook druk op die reeds wankelende ekonomie versterk. “Hoë inflasie, tesame met die rand se swak vertoning, skep ŉ uitdagende makro-ekonomiese omgewing, iets wat beleggers skrikkerig maak,” het hy gesê. Volgens Möller maak die regering hom skuldig aan uitlatings wat die reeds gespanne rasseverhoudings in die land onder groter druk plaas. Dit volg op ’n uitlating van pres. Jacob Zuma die afgelope naweek by die ANC se 104de verjaardagviering in Rustenburg dat “grond van inheemse mense gevat is”. “Suid-Afrikaners word saamgebind deur die grondwet en die oppergesag van die reg. Ongekwalifiseerde uitlatings is nie net van feitlikheid gestroop nie, maar kom ook nie die etos en letter van die grondwet na nie,” het Möller gesê. Volgens hom kan landelike gemeenskappe, boere en plaaswerkers nie langer blootgestel word aan die hoë vlakke van geweldsmisdaad op plase wat daagliks aan die toeneem is nie. “Ons het al verskeie gesprekke met die regering oor die situasie gehad. Iets sal moet meegee indien die huidige situasie voortduur,” het Möller gesê. “Nou is die tyd om te fokus, om kalm te bly en om as Suid-Afrikaners saam te staan om die ekonomie te bou. Ons moet geduldiger wees, verdraagsamer, trotser en bereid wees om saam te werk om dit te laat werk.”